តុលាការកោះ​ហៅ​លោក​ កឹម សុខា ​អនុប្រធាន​ទីមួយ​សភាជាតិ​ដែល​មាន​អភ័យ​ឯកសិទ្ធិ
លោក​ចាន់ ចេន​បាន​អះអាង​បន្ត​ថា ​ការ​កោះហៅ​ណាមួយ​ត្រូវ​ឆ្លងកាត់​​សភា​ជា​មុន​សិន ​ព្រោះ​កូនក្តី​លោក​ជាសមាជិក​សភា​មាន​អភ័យ​ឯក​សិទ្ធិ។​​
វ៉ាស៊ីនតោន — តុលាការក្រុងភ្នំពេញជូនដំណឹងមេធាវីពីការកោះហៅលោក កឹម សុខា អនុប្រធានគណបក្សសង្គ្រោះជាតិទៅតុលាការ។ លោកចាន់ ចេន មេធាវីការពារក្តីលោក កឹម សុខា អនុប្រធានគណបក្សសង្គ្រោះជាតិ បានថ្លែងប្រាប់ VOA ថា លោកបានទទួលការជូនដំណឹងពីតុលាការនៅថ្ងៃនេះពីគម្រោងរបស់ព្រះរាជអាជ្ញា ដើម្បីកោះហៅលោក កឹម សុខា អនុប្រធានទីមួយសភាជាតិដែលនៅមានអភ័យឯកសិទ្ធិតំណាងរាស្ត្រឲ្យទៅបំភ្លឺនៅតុលាការនៅថ្ងៃទី៨ខែមេសាឆ្នាំ២០១៥ពីបទបាតុកម្មអហិង្សា ដែលប្តូរទៅអំពើហិង្សាកាលពីឆ្នាំទៅនោះ។ «រឿងហ្នឹងតាមសំណុំរឿងហ្នឹង តាមដីការកោះរបស់តុលាការ គេអត់មានប្រាប់ បទចោទថា បទអ្វីទេ តែបើពិនិត្យមើលលើសំណុំរឿងគឺជារឿងដែលខាង អាជ្ញាធរប្តឹងគាត់ទៅតុលាការកន្លងមកហ្នឹង។ រឿងចាស់កាលពីឆ្នាំទៅហ្នឹង គឺថា ពាក់ព័ន្ធនឹងរឿងញុះញ៉ង់ឲ្យប្រព្រឹត្តបទឧក្រិដ្ឋ ឬបង្កឲ្យមានភាពវឹកវរ ដល់សន្តិសុខសង្គម។ វាពាក់ព័ន្ធនឹងរឿងនៅម្តុំផ្លូវវ៉េងស្រេង»។ មន្ត្រីគណបក្សជំទាស់ជាតំណាងរាស្ត្រ និងជាសកម្មជនជាច្រើនរូប ត្រូវគេកោះ ហៅទៅសាកសួរពាក់ព័ន្ធនឹងអំពើហិង្សាស្រដៀងគ្នា ដែលបង្កឲ្យមានមនុស្សស្លាប់និងរបួសជាច្រើនកាលពីឆ្នាំទៅ។ ការកោះហៅនេះធ្វើឡើងក្រោយពីការចរចានយោបាយមានលក្ខណៈធូរស្រាលកន្លងមក។ តែការកោះហៅលោក កឹម សុខានេះកើតឡើងមុនពេលមានការបោះឆ្នោតជ្រើសរើសសមាជិកគណៈកម្មាធិការជាតិរៀបចំបោះឆ្នោត៩រូប និងក្រោយពេលលោកនាយករដ្ឋមន្ត្រីហ៊ុន សែនបានចោទប្រកាន់ថា លោក កឹម សុខាបានសារភាពក្នុងគម្រោងការផ្តួលរំលំរដ្ឋាភិបាលរបស់លោកក្រោយការបោះឆ្នោត ដោយប្រើកម្លាំងមហាជន ហើយលោកអំពាវនាវឲ្យតុលាការចាត់វិធានការណ៍ផ្លូវច្បាប់។ តែលោក កឹម សុខា បានបដិសេធថា លោកនាយករដ្ឋមន្ត្រីបានទទួលព័ត៌មានខុស។ លោកចាន់ ចេនបានអះអាងបន្តថា ការកោះហៅណាមួយត្រូវឆ្លងកាត់សភាជាមុនសិន ព្រោះកូនក្តីលោកជាសមាជិកសភាមានអភ័យឯកសិទ្ធិ។ «ហើយឥឡូវនេះលោកកឹម សុខាគឺជាតំណាងរាស្ត្រនិងជាអនុប្រធានទី១ រដ្ឋសភាផងដែរ។ អញ្ចឹងការដែលអញ្ជើញគាត់ ការដែលគាត់មានអភ័យឯកសិទ្ធិអី ត្រូវផ្ញើរលិខិតអញ្ជើញហ្នឹងតាមរយៈក្រសួងយុត្តិធម៌ទៅរដ្ឋសភា ដោយឡែកខ្ញុំមើលនេះជាផ្លូវកាត់ ទៅត្រង់លោកកឹម សុខាកូនក្តីខ្ញុំតែម្តង»។ លោកអំ សំអាត ប្រធានក្រុមបច្ចេកទេសស៊ើបអង្កេតនៃអង្គការសិទ្ធិមនុស្ស លីកាដូ បានថ្លែងថា ការកោះហៅលោក កឹម សុខានេះបង្ហាញពីការឡើងកំដៅ នយោបាយជាថ្មី។ លោកពន្យល់ពីនីតិវិធីត្រួសៗនៃការដែលតុលាការត្រូវកោះហៅលោក កឹម សុខា៖ «ការកោះហៅគ្រាន់តែមកសាកសួរ មិនទាន់មានការចោទប្រកាន់មានអីទេ គឺមានសិទ្ធិមានការកោះសួរ តែត្រូវមានការជូនដំណឹងទៅប្រធានស្ថាប័ន របស់គេគឺរដ្ឋសភាផងដែរ។ កោះហៅស្ងាត់ៗ ហើយបើមានការចោទប្រកាន់ណាមួយ រឿងហ្នឹងទាល់តែមានការព្យួរ ឬដកអភ័យឯកសិទ្ធិ។ ការព្យួរ ឬដក អភ័យឯកសិទ្ធិបច្ចុប្បន្នមិនដូចមុនទេគឺទាល់តែមានសមាជិកសភា២/៣ឯណោះ»។ វីអូអេបានព្យាយាមទាក់ទងលោកព្រះរាជអាជ្ញារងលី សុផាន់ណាតាមទូរស័ព្ទដើម្បីសុំការអត្ថាធិប្បាយ តែមិនអាចទាក់ទងបានទេ ដោយទូរស័ព្ទរបស់លោកគ្មានអ្នកទទួល។ ដោយឡែកមន្ត្រីគណបក្សសង្គ្រោះជាតិ និងមេធាវីបានអះអាងថា លោកកឹម សុខាមិនទាន់បានទទួលដីការនៅឡើយទេ។ តែបើតាមលោកចាន់ ចេន មេធាវីបានអះអាងថា កូនក្តីរបស់លោកគឺលោកកឹម សុខាមិនដែលគេចវេសពីការកោះហៅរបស់តុលាការទេកន្លងមក៕